Umboðsmaður Alþingis segir í áliti að vinnubrögð Persónuverndar vegna kvörtunar Örnu McLure lögfræðings Samherja um haldlagningu gagna í Samherjamálinu séu ekki í samræmi við lög. Arna krefst þess að Persónuvernd taki málið upp að nýju.
Arna kvartaði yfir því við Persónuvernd að Samherja hefði verið gert að afhenda héraðssaksóknara ýmis gögn hennar, meðal annars afrit úr tölvupósthólfi. Þar hefðu verið ýmis gögn sem ólöglegt væri að leggja hald á; einkamál og gögn sem vörðuðu fyrri störf hennar og krafðist hún þess að héraðssaksóknari aflaði dómsúrskurðar. Því var hafnað. Þá leitaði Arna til Persónuverndar og óskaði eftir því að héraðssaksóknara yrði skylt að eyða þeim persónuupplýsingum sem var vísað til í kvörtuninni. Persónuvernd vísaði því frá á þeim grundvelli að þetta félli utan valdssviðs stofnunarinnar.
Umboðsmaður Alþingis óskaði þá eftir gögnunum frá Persónuvernd og jafnframt skýringum á því hvers vegna kvörtun Örnu hefði verið vísað frá. Í svari Persónuverndar segir að gagnanna hefði verið aflað á lögmætan hátt, skoða þyrfti öflun þeirra í tengslum við það sakarefni sem var til meðferðar. Þetta svar barst 18 mánuðum eftir að kvörtunin barst og að mati umboðsmanns Alþingis dróst meðferð málsins um of.
Í áliti umboðsmanns segir að það hafi ekki verið í samræmi við lög að vísa kvörtun Örnu frá án þess að taka efnislega afstöðu til hennar og mælst er til þess að Persónuvernd taki málið til meðferðar að nýju, fari Arna fram á það og samkvæmt skriflegu svari frá lögmanni hennar hefur hún þegar gert það. Þar segir að hún telji vinnubrögðin afar bagaleg, embætti héraðssaksóknara hafi nú haft þessi gögn undir höndum í á þriðja ár og Arna hafi orðið fyrir verulegum réttarspjöllum. Arna vildi ekki tjá sig um málið þegar eftir því var leitað og vísaði til þess að virk lögreglurannsókn væri í gangi
Umboðsmaður Alþingis segir vinnubrögð Persónuverndar vegna kvörtunar Örnu McLure lögfræðings Samherja um haldlagningu gagna í Samherjamálinu ekki í samræmi við lög. Arna krefst þess að Persónuvernd taki málið upp að nýju.